b'\n_START_ARTICLE_\nGuillain-Barr\xc3\xa9jev sindrom\n_START_SECTION_\nZnaki in simptomi\n_START_PARAGRAPH_\nZa motnjo je zna\xc4\x8dilna mi\xc5\xa1i\xc4\x8dna oslabelost, ki po navadi najprej prizadene spodnje ude in hitro napreduje navzgor po telesu. Bolniki ob\xc4\x8dutijo oslabelost nog, ki za\xc4\x8dnejo poklecavati. Spremenjeno je lahko tudi ob\xc4\x8dutenje na ko\xc5\xbei (odrevenelost ali mravljin\xc4\x8denje). Oslabelost se \xc5\xa1iri po telesu navzgor, roke in obrazne mi\xc5\xa1ice so obi\xc4\x8dajno prizadete v nekaj urah ali dneh. Pogosto so prizadeti spodnji mo\xc5\xbeganski \xc5\xbeivci, kar povzro\xc4\x8di oslabelost zrkel in pojavijo se motnje pri po\xc5\xbeiranju ter dihanju. Ve\xc4\x8dina bolnikov je treba hospitalizirati in okoli 30\xc2\xa0% jih potrebuje mehani\xc4\x8dno ventilacijo. Pogosta te\xc5\xbeava je tudi oslabelost obraznih mi\xc5\xa1ic. Te\xc5\xbeave s premikanjem o\xc4\x8di so zna\xc4\x8dilne za razli\xc4\x8dico Guillain-Barr\xc3\xa9jevega sindroma, imenovano Fisher-Millerjev sindrom._NEWLINE_Motnje zaznavanja se lahko ka\xc5\xbeejo kot izguba propriocepcije (zaznavanje lokacije dra\xc5\xbeljaja) in arfleksija (popolna izguba globokih kitnih refleksov). Izguba zaznavanja bole\xc4\x8dine in temperature je obi\xc4\x8dajno blaga._NEWLINE_Pogost simptom so tudi globoke bole\xc4\x8dine v prizadetih mi\xc5\xa1icah, ki so podobne bole\xc4\x8dinam zaradi prekomerne telovadbe. U\xc4\x8dinkoviti so standardni analgetiki. V hudih primerih se lahko pojavi disfunkcija se\xc4\x8dnega mehurja, ki pa je prehodna. \xc4\x8ce je disfunkcija huda, obstaja sum na motnjo hrbtenja\xc4\x8de._NEWLINE_Vro\xc4\x8dina ni prisotna, \xc4\x8de pa se pojavi, pa je treba poiskati drug vzrok._NEWLINE_Pri hudih primerih bolezni je pogosta tudi izguba avtonomnih funkcij, kar se ka\xc5\xbee kot veliko nihanje krvnega tlaka, ortostatska hipotenzija in sr\xc4\x8dne aritmije._NEWLINE_Pojavijo se lahko tudi hiponatremija (zaradi sindroma neustreznega izlo\xc4\x8danja antidiuretskega hormona), rakave bolezni, oku\xc5\xbebe in bolezni \xc5\xbeiv\xc4\x8devja._NEWLINE_Simptomi pri Guillain-Barr\xc3\xa9jevem sindromu so podobni kot pri progresivni vnetni nevropatiji.'